  Виталий Пронин Терроризмен нюръяськон нуналэ - 3-тӥ сентябре - Ижысь «Динамо» стадионын «Экстриму - да, экстремизму - нет!» фестиваль ортчиз. Самбо мугорез но, сямез но кыдатэ.Ужрад нырысьсэ радъямын вал ке но, калыкез люканы быгатӥз - 3 сюрслэсь ятыр адями отчы вуиз. Стадионэ пырыса, тросэз кошкыны ӧз ӵыдэ - нуназе бере 4 часысен кутскыса, уйшорозь отӥ поръязы.Фестивалез усьтӥз мугорез кыдатон культурая, спортъя но егитъёсын ужан политикая министр Игорь Краснов:- Лек малпанъёсын улоно ӧвӧл. Керӟег мылкыдэз быдтоно, спортэн вырыса! - шуиз со.Собере, байкеръёсын ӵош мотоциклэ пуксьыса, кышкатэк ширтӥз стадион кузя. Та бӧрсьы ужрадэ лыктэмъёслэн мугоръёссы юзыр-кезьыр луизы: паркурен вырись егитъёс оп! шуытозь ӝужыт борддоръёсы кечырскылӥзы, слэклайн амалэн тунсыкъяськисьёс кыскем гозы вылтӥ кутӥськытэк ветлӥзы. Ярам, быгатонлыксы волятэмын - нокин ӧз усьы, вӧсь ӧз луы.Собере стадионэ егитъёс пазьгиськизы. Огпалаз самбоя, боксъя, дзюдоя, роликен ворттылонъя мастер-классъёс усьтӥськизы. Мукет палаз интыяськизы джамперен (корт пружиналэсь дасям пыдкук) тэтчасьёс, турникын мугорзэс куасаллясьёс - воркаутъёс, пейнтболэз, фитнесэз яратӥсьёс... Татчы ик пуксизы эмъясьёс но - мылкыд карисьёс быгатӥзы дунтэк ВИЧ-инфекцилы эскериськыны, шонер сиськонъя тодон-валан басьтыны.Фестивалез узырмытӥзы югдурез утисьёс. Нылпиос, синъёссэс вошъятэк, учкизы БТР-80, «Тигр» кужмо машинаосты. Омонысь но спецназысь сӥлё-виро воргоронъёс возьматӥзы, та машинаосын ворттылыку, кызьы ыбылӥськоно, террористъёсты пазьгоно, астэ утёно. Полицейскойёсты воштӥзы рок-группаосысь усточиос. Стадион тыр жингрес гуръёссэс кисьтӥзы.Ӝыт пал егитъёс дыртӥзы Ялан ӝуась тыл доры. Террористъёс ки улын быремъёсты буре вайыса, сяська тугоко понӥзы...Фестиваль 1 нуналэн ӧз йылпумъяськы. Кыстӥськоз со 10-тӥ сентябрёзь. Та дыр ӵоже егитъёс дунтэк ветлыны быгатозы пӧртэм спортъя кружокъёсы но секциосы. Озьы сюлэмзылы тужгес кельшисьсэ быръёзы.Кружокъёслэн, секциослэн ужан радлыксы сярысь тодыны луоз vk.com/extreme_yes сайтысь. 10-тӥ сентябре шоркарысь Эшъяськон монумент дорын ортчоз шулдыръяськон. Отын данъян грамотаосын пусъёзы фестивале тужгес мыло-кыдо пыриськисьёсты. 6+Ольга Корепанова  